  		   		
[bookmark: _Hlk77103261]În 2021, Festivalul Dinozaurilor revine „on air, on line & on art” în Geoparcul Internațional UNESCO Țara Hațegului al UB


În perioada 30 iulie-1 august 2021, Festivalul Dinozaurilor revine în Geoparcul Internațional UNESCO Țara Hațegului – Universitatea din București, după un an de pauză impus de pandemie. Evenimentul va cuprinde activități culturale și educaționale pentru toate vârstele. 

„On air, on line & on art” este sloganul ce definește ediția din anul 2021 a Festivalului Dinozaurilor.

Premiera unui film documentar despre dinozauri

„A sauropod abroad”/ „Un sauropod peste hotare”, celebrul film documentar inspirat de călătoria reproducerii dinozaurului Magyarosaurus dacus din Canada în România, ajunge, în premieră națională, în Geoparc. Documentarul a participat până acum la diverse festivaluri de film și a fost distins cu mai multe premii. Doar duminică, 1 august 2021, documentarul va putea fi vizionat, în premieră în țara noastră. Din acest motiv, organizatorii au decis ca povestea dinozaurului călător să ajungă la publicul prezent în Țara Hațegului, urmând să fie difuzat concomitent în mai multe locuri de pe teritoriul Geoparcului. Filmul documentar este realizat de regizoarea Anna Cooley, fiica celebrului paleoartist canadian Brian Cooley, cel care le-a dat formă și chip dinozaurilor Magyarosaurus dacus, Balaur bondoc și Zalmoxes robustus, ce pot fi admirați în Geoparcul Internațional UNESCO Țara Hațegului al UB.

Concert de chitară clasică

Muzica de calitate este asigurată în acest an de acordurile de chitară clasică. Artistul Adrian Mardan (alias mardanA) a acceptat invitația Geoparcului de a participa în Festival cu un recital extraordinar intitulat „Evening Guitar Moments” susținut în cadrul Stagiunii Excelenței Volutarte. Concertul va avea loc sâmbătă, 31 iulie 2021, și va fi găzduit de Transylvania Log Cabins din satul Peșteana, comuna Densuș, din județul Hunedoara. Adrian Mardan este profesor de chitară clasică, deținător al unui titlu de doctor în muzică, recunoscut pentru talentul său atât pe plan național cât și internațional. 

Copiii, provocați să parcurgă trasee de escaladă

Cei mai mici dintre participanți vor avea și ei parte de multă distracție. Pe parcursul festivalului, DinoAventura va pune stăpânire pe Parcul Copiilor din orașul Hațeg. Un parcurs NINJA din chingi este noutatea pe care copiii cu vârsta de peste 5 ani o vor putea testa gratuit. În fiecare dintre cele trei zile de eveniment, copiii sunt invitați să devină experți în acrobație, spirit de aventură și distracție în aer liber, pe mini parcursul creat din benzile de slackline oferite de producătorul Chingi Expert Deva. 

De asemenea, ultima zi de festival este dedicată tot celor mici. Pentru câteva ore, organizatorii vor crea Ambasada de bună dispoziție a Geoparcului la Deva. Cu sprijinul Shopping City Deva, în parcarea centrului comercial, voluntarii pentru Geoparc vor pune la bătaie toată energia și creativitatea lor pentru a le destăinui celor mici poveștile Geoparcului prin diverse jocuri. 

Radioamatori din toată lumea, invitați la eveniment

De asemenea, ediția din acest an a Festivalului Dinozaurilor va avea și o componentă internațională. Radioamatori din întreaga lume vor afla despre Geoparcul Internațional UNESCO Țara Hațegului – Universitatea din București prin intermediul mesajelor de promovare transmise de membrii Clubului Sportiv Silver Fox din Deva. În acest sens, Autoritatea Națională pentru Administrare și Reglementare în Comunicații (ANCOM) a aprobat un indicativ special – YP2GEO. 

[bookmark: _GoBack]Persoanele interesate care nu reușesc să ajungă la Festivalul Dinozaurilor au posibilitatea de a fi la curent cu toate detaliile legate de eveniment, urmărind conturile Geoparcului Țara Hațegului de pe rețelele sociale. 

Pentru sănătatea și siguranța lor, participanții la eveniment sunt invitați de organizatori să respecte toate măsurile de securitate și reglementările sanitare în vigoare.

Mai multe informații despre ediția din anul 2021 a Festivalului Dinozaurilor, precum și despre activitățile derulate de Geoparcul Internațional UNESCO Țara Hațegului al Universității din București pot fi accesate aici și aici.

Festivalului Dinozaurilor se desfășoară cu sprijinul Asociației Compania Volutarte, Transylvania Log Cabins, Primăria orașului Hațeg, Chingi Expert Deva, Shopping City Deva și Clubul Sportiv Silver Fox din Deva.
